b'\n_START_ARTICLE_\nNaujosios Akmen\xc4\x97s herbas\n_START_SECTION_\nHerbo apra\xc5\xa1as\n_START_PARAGRAPH_\nSkydo juodame lauke raudonas ratas su auksiniais ugnies lie\xc5\xbeuviais, sidabrin\xc4\x97je skydo galvoje\xc2\xa0\xe2\x80\x93 du raudoni sukry\xc5\xbeiuoti kirtikliai, galvos vir\xc5\xa1uje, smaigaliai nukreipti \xc5\xbeemyn._NEWLINE_Tai simbolizuoja i\xc5\xa1 gelm\xc4\x97se sl\xc5\xabgsan\xc4\x8di\xc5\xb3 klin\xc4\x8di\xc5\xb3 i\xc5\xa1gaunam\xc4\x85 cement\xc4\x85.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 sukurti Naujosios Akmen\xc4\x97s herb\xc4\x85 bandyta 1969-1970 m. Tuomet dailininkui A. \xc5\xa0va\xc5\xbeui si\xc5\xablyta herbe pavaizduoti dvi arba tris kelnes (m\xc5\xabrinink\xc5\xb3 darbo \xc4\xafrankis), komponuojant jas su penkiakampe \xc5\xbevaig\xc5\xbedute vir\xc5\xa1uje arba dantra\xc4\x8diais bei kitais pana\xc5\xa1iais dalykais. 1970 m., bebaigiant daryti miesto herb\xc4\x85 (trys keln\xc4\x97s ir vir\xc5\xa1 j\xc5\xb3 \xc5\xbevaig\xc5\xbedut\xc4\x97), Heraldikos komisijos veikla sustabdyta, u\xc5\xbedraustas herb\xc5\xb3 naudojimas (Lietuvos heraldikos komisijos 1969-1970 m. pos\xc4\x97d\xc5\xbei\xc5\xb3 protokolai)._NEWLINE_Prie miesto herbo sugr\xc4\xaf\xc5\xbeta po beveik 30 met\xc5\xb3. Heraldikos komisijoje apsvars\xc4\x8dius anks\xc4\x8diau si\xc5\xablytus motyvus, nutarta j\xc5\xb3 atsisakyti ir ie\xc5\xa1koti nauj\xc5\xb3, kurie labiau atspind\xc4\x97t\xc5\xb3 Naujosios Akmen\xc4\x97s miesto specifik\xc4\x85, jos atsiradimo istorij\xc4\x85. I\xc5\xa1 keli\xc5\xb3 dailininko Arvydo Ka\xc5\xbedailio pasi\xc5\xablyt\xc5\xb3 variant\xc5\xb3, pritarus vietos gyventojams, nuspr\xc4\x99sta herbe pavaizduoti du simbolius. \xc4\xae sidabrin\xc4\x99 skydo galv\xc4\x85 \xc4\xafd\xc4\x97ti du raudonus sukry\xc5\xbeiuotus kirtiklius, o pagrindiniame juodame lauke pavaizduoti raudon\xc4\x85 auksu liepsnojant\xc4\xaf ugnies rat\xc4\x85. Istoriniai kirtikliai simbolizuot\xc5\xb3 sen\xc4\x85j\xc4\x85 kalnakasyb\xc4\x85 (klin\xc4\x8di\xc5\xb3 gamyb\xc4\x85), o raudonas liepsnojantis ratas primint\xc5\xb3 pagrindin\xc4\xaf miesto atsiradimo ir vietos verslo \xc5\xa1altin\xc4\xaf \xe2\x80\x93 cemento gamyb\xc4\x85._NEWLINE_Naujosios Akmen\xc4\x97s herb\xc4\x85 Lietuvos heraldikos komisija aprobavo 1998 m. baland\xc5\xbeio 9 d. (Komisijos pos\xc4\x97d\xc5\xbeio protokolas Nr. 187). T\xc5\xb3 pa\xc4\x8di\xc5\xb3 met\xc5\xb3 baland\xc5\xbeio 17 d. herb\xc4\x85 Lietuvos Respublikos Prezidentas patvirtino dekretu Nr. 46._NEWLINE_Herbo etalono autorius\xc2\xa0\xe2\x80\x93 dailininkas Arvydas Ka\xc5\xbedailis.'